सायना इंडोनेशिया ओपन के सेमीफाइनल में  
सायना नेहवाल जकार्ता के इस्तोरा सेनायान में जारी इंडोनेशिया ओपन बैडमिंटन के सेमीफाइनल में पहुंच गई हैं।
भारत की सर्वोच्च वरीयता प्राप्त महिला एकल खिलाड़ी और मौजूदा चैम्पियन सायना नेहवाल जकार्ता के इस्तोरा सेनायान में जारी इंडोनेशिया ओपन बैडमिंटन के सेमीफाइनल में पहुंच गई हैं।   सायना ने शुक्रवार को खेले गए क्वार्टर फाइनल मुकाबले में डेनमार्क की टिने बायुन को 21-19, 21-19 से पराजित किया। सायना ने यह मैच 37 मिनट में जीता। बायुन पर यह सायना की पहली जीत है। इससे पहले बायुन के साथ उनके दो मुकाबले हुए थे, जिसमें बायुन विजेता रही थीं।   अगले दौर में सायना की भिड़ंत चीनी ताइपे की खिलाड़ी शओ चेह चेंग के साथ होगा। चेंग ने शुक्रवार को ही खेले गए एक अन्य क्वार्टर फाइनल मैच में चीन की सातवीं वरीयता प्राप्त खिलाड़ी जिन लियू को 21-17, 21-15 से हराया।  सायना और चेंग के बीच अब तक एक बार भिड़ंत हुई है, जिसमें चेंग को जीत मिली है। चेंग ने ही सिंगापुर ओपन के दूसरे दौर में सायना को हराया था। उस हार ने सायना को खिताब बचाने से महरूम कर दिया था।